Heuning :: glo sonder om te sien
Walk by faith and not by sight – dit beteken om die lewenspad in geloof te stap sonder dat jy die pad kan sien. Ek dink nét 'n gesiggestremde mens kan dit verstaan in die fisiese wêreld. Ek weet nie hoe dit moet wees nie, want ek kan sien. As ek toe-oë loop is ek totaal verward en verdwaal en ek vrees letterlik elke tree, omdat my liggaam blootgestel word aan 'n totale onbekende situasie. Ek het al deur my huis geloop met toe oë om te kyk hoe ek vaar en dis nie té moeilik nie, omdat ek onthou waar alles is, elke deur, verskillende afstande en min of meer waar die meubels staan. Om dit te doen, moet ek staatmaak op die geloof dat alles is soos wat dit altyd was en dat iemand nie die goed rondgeskuif het nie. As ek alles kan sien, is dit natuurlik baie makliker! 'n Warm stoofplaat, of verwarmer is nou weer iets anders. Mens kan nie die hitte sién nie. Ek kan alles wat ek kan sien maklik glo, want dit is ge-openbaar, ek hoef nie te twyfel nie.
Ons is immers gered, en ons het nou hierdie hoop. Wat 'n mens al sien, hoop jy tog nie meer nie. Wie hoop nog op wat hy reeds sien? Maar as ons hoop op wat ons nie sien nie, wag ons daarop met volharding.
- Ons wonderlike skepping is "out of this word". Die wonder van die heelal, die wetenskap, al die dinge wat lewe moontlik maak, die volmaaktheid van die natuur, die voëltjies wat versorg word... as ek hierna kyk, dan moet ek glo.
- Die manier wat ander Christene deur die lewe gaan, byna asof daar een of ander kode in hulle harte geskryf staan, laat my glo. Dis vreemd dat mense wat tot bekering kom, dieselfde geestelike taal praat. Dit móét wees, want die kode is Jesus... as ek dit sien, dan moet ek glo.
- Gebed. Die effek van gebed is alombekend. Het God al jou gebede verhoor? Gebed is eintlik 'n misterieuse iets, maar dit wérk... as ek dit beleef, dan moet ek glo.
- Die effek wat die Woord van God op mense het, is verstommend. Baie, baie mense het al tot bekering gekom deur net die Bybel te lees... as ek dit lees, dan moet ek glo.